অবশেষে সিরিয়ায় হামলা শুরু করলো যুক্তরাষ্ট্র নেতৃত্বাধীন জোট। শনিবার মধ্যরাত থেকে রাজধানী দামেস্ক ও হোমস প্রদেশের বিভিন্ন এলাকায় শতাধিক ক্ষেপণাস্ত্র হামলা চালায় যুক্তরাষ্ট্র, ব্রিটেন ও ফ্রান্স। দুমায় গত সপ্তাহের রাসায়নিক হামলার জবাবে এ অভিযান শুরু হয়েছে বলে জানান মার্কিন প্রেসিডেন্ট ডোনাল্ড ট্রাম্প। সিরিয়ায় নিক্ষেপ করা মার্কিন জোটের ৭১টি মিসাইলই ধ্বংসের দাবি করেছে রুশ সেনারা। আসাদ সরকারের রাসায়নিক অস্ত্র ভাণ্ডার ধ্বংস করতেই এ হামলা, এমনটাই জানান ব্রিটিশ প্রধানমন্ত্রী থেরেসা মে। সিরিয়ায় ৩ জাতি এ হামলায় সমর্থন দিয়েছে কানাডা, জার্মানি, তুরস্ক ও ন্যাটো। এ হামলাকে আন্তর্জাতিক আইনের লঙ্ঘন বলে অভিযোগ করেছে দামেস্ক। হামলার নিন্দা জানিয়ে মার্কিন জোটের সমালোচনা করেছে ইরান,চীন ও লেবাবনের হিজবুল্লাহ। আর দেশটিতে এ হামলার কঠোর পরিণতির হুঁশিয়ারি দিয়েছে রাশিয়া। অন্যদিকে, সাধারণ মানুষের প্রাণ রক্ষায় দ্রুত সংঘাত বন্ধের আহ্বান জানিয়েছে জাতিসংঘ।